রিওতে পৌঁছে ভারতীয় কুস্তিগির নরসিংহ যাদব জানিয়ে দিলেন, অলিম্পিক্স পদক জেতা ছাড়া অন্য কিছু নিয়ে চিন্তা করছেন না। বৃহস্পতিবার সকালেই তিনি নেমে পড়েছেন অনুশীলনে। নরসিংহ বলেছেন, ‘‘ডোপিং নিয়ে দয়া করে আমাকে কোনও প্রশ্ন করবেন না। ওই অধ্যায় নিয়ে আমি আর চিন্তা করতে চাই না। এখন থেকে নিবিড় অনুশীলনে নিজেকে ডুবিয়ে রাখতে চাই।’’ আরও বলেছেন, ‘‘রিওতে পৌঁছে কখন অনুশীলনে নামব, সেটা নিয়েই চিন্তা করেছি। অবশেষে অলিম্পিক্সের মঞ্চে আসতে পেরেছি। এবার দেশকে পদক উপহার দেওয়া ছাড়়া অন্য কোনও বিষয় নিয়ে চিন্তা করতে চাই না।’’ আগামী ১৯ অগস্ট তাঁর প্রথম লড়াই এমন দাবিও করেছেন নরসিংহ। ২৭ বছরের কুস্তিগিরের কথায়, ‘‘ওই ম্যাচের পরেই আবার কথা বলব।’’
অলিম্পিক ভিলেজে ভারতীয় দলের অন্যান্য প্রতিযোগীরা এসে দেখা করেছেন তাঁর সঙ্গে। আপ্লুত নরসিংহ বলেছেন, ‘‘ভিলেজে এসে খুব স্বস্তিবোধ করছি। নিজেকে একশো শতাংশ উজাড় করে দেব।’’ ওয়াডার তরফে কোনও বিবৃতি পেশ করা হয়নি এখনও যে, তিনি রিওতে নামার ছাড়পত্র পেয়ে গিয়েছেন। নরসিংহ-নাটকের কি এখনও কিছু অধ্যায় বাকি?